CELEX: C2008/161/10
Language: mt
Date: 2008-06-25 00:00:00
Title: Sejħa għal kandidaturi — Direttur Ġenerali (Gradi AD15-AD16) tal-Bibljoteka, Riċerka u Dokumentazzjoni fil-Qorti tal-Ġustizzja tal-Komunitajiet Ewropej

25.6.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 161/16
            
         Sejħa għal kandidaturi — Direttur Ġenerali (Gradi AD15-AD16) tal-Bibljoteka, Riċerka u Dokumentazzjoni fil-Qorti tal-Ġustizzja tal-Komunitajiet Ewropej
   (2008/C 161/10)
   Il-pożizzjoni ta' Direttur Ġenerali (Gradi AD15-AD16) tal-Bibljoteka, Riċerka u Dokumentazzjoni fil-Qorti tal-Ġustizzja tal-Komunitajiet Ewropej fil-Lussemburgu ser tkun vakanti fil-futur qarib. Din il-pożizzjoni se timtela bl-applikazzjoni ta' l-Artikolu 29(2) tar-Regoli tal-Persunal tal-Komunitajiet Ewropej.
   NATURA TAL-FUNZJONIJIET
   Taħt l-awtorità diretta tar-Reġistratur, il-persuna li tinħatar f'din il-pożizzjoni se tkun responsabbli għat-tmexxija, għall-koordinazzjoni u għall-amministrazzjoni tad-Direttorat Ġenerali tal-Bibljoteka, Riċerka u Dokumentazzjoni.
   Dan id-Direttorat Ġenerali, li jiġbor fi ħdanu kważi 100 uffiċjal, jinkludi bibljoteka ġuridika sinjifikattiva li tinsab taħt ir-responsabbiltà ta' direttur, kif ukoll grupp ta' riċerkaturi u ta' dokumentalisti li fil-preżent huma miġbura f'erba' unitajiet, li waħda minnhom hija responsabbli għall-informatika ġuridika. Dan il-grupp jassisti lill-Qorti tal-Ġustizzja, lill-Qorti tal-Prim'Istanza u lit-Tribunal għas-Servizz Pubbliku fl-eżerċizzju tal-funzjoni ġudizzjarja tagħhom, b'mod partikolari bit-tħejjija ta' studji u ta' noti dwar id-dritt komparattiv, id-dritt internazzjonali u d-dritt Komunitarju, u jikkontribwixxi għall-pubblikazzjoni tal-ġurisprudenza relatata mad-dritt Komunitarju, b'mod partikolari permezz ta' l-analiżi ġuridika u dokumentarja tad-deċiżjonijiet tal-qrati Komunitarji. Dawn l-erba' unitajiet ta' riċerka u dokumentazzjoni ser ikunu miġbura, fil-futur qarib, fi ħdan direttorat wieħed taħt ir-responsabbiltà tad-Direttur Ġenerali.
   KUNDIZZJONIJIET MEĦTIEĠA
   Il-kandidati:
   
               —
            
            
               għandu jkollhom formazzjoni ġuridika kompleta, iċċertifikata b'diploma universitarja, kif ukoll għarfien approfondit tad-dritt Komunitarju,
            
         
               —
            
            
               għandhom juru kapaċità fit-tmexxija u l-koordinazzjoni tax-xogħol ta' unità amministrattiva importanti,
            
         
               —
            
            
               għandu jkollhom għarfien approfondit u esperjenza professjonali sostanzjali fl-oqsma ttrattati mid-Direttorat Ġenerali. Tittieħed in kunsiderazzjoni b'mod partikolari esperjenza f'funzjoni ta' tmexxija jew ta' amministrazzjoni ta' korp ta' riċerka u ta' dokumentazzjoni ġuridika,
            
         
               —
            
            
               għandu jkollhom għarfien approfondit ta' lingwa uffiċjali tal-Komunitajiet Ewropej u għarfien sodisfaċenti ta' lingwa uffiċjali oħra tal-Komunitajiet Ewropej. Minħabba eżiġenzi marbuta mas-servizz, huwa meħtieġ għarfien tajjeb tal-Franċiż.
            
         PREŻENTAZZJONI TAL-KANDIDATURI
   Il-kandidaturi għal din il-pożizzjoni għandhom jaslu fil-Qorti tal-Ġustizzja, permezz ta' posta elettronika biss, fuq l-indirizz DG-BRD-CURIA@curia.europa.eu sa mhux aktar tard mill-31 ta' Awwissu 2008 fis-13:00. Il-kandidaturi għandhom jintbagħtu ma' curriculum vitae dettaljat u mad-dokumenti neċessarji l-oħra kollha.
   Il-Lussemburgu, il-17 ta' Ġunju 2008